Stormers se dissipline eenvoudig onaanvaarbaarŉ Derde opeenvolgende neerlaag vir die Stormers, met swak dissipline wat hulle ŉ rooikaart en twee geelkaarte gekos het, was die kenmerke van ŉ baie middelmatige wedstryd op Nuweland waar die Lions hulle voorsprong op die punteleer behou het. Die Lions het in die tweede helfte lank oorheers en aangeval, maar telkens in die Stormers se 22 m-gebied gaan oortree. Hulle het nietemin uiteindelik genoeg gedoen om met 26-23 te wen. Raymond Rhule is met ŉ halfuur se speeltyd oor afgestuur toe hy Ruan Combrinck met die elmboog teen die kakebeen getref het toe dié in die lug was en Rhule nie werklik om besit meegeding het nie. JJ Engelbrecht, wat in die eerste helfte ŉ geelkaart gekry het oor ŉ gevaarlike duikslag, was baie gelukkig dat hy nie met ŉ rooie gestraf is toe hy in die tweede helfte ŉ teenstander in ŉ kopklem uit die losskrum getrek het nie. Dit was ongetwyfeld ŉ tweede geelkaart-oortreding wat sou beteken het hy word met ŉ rooie gestraf. Elton Jantjies is drie keer laat geloop en die Stormers se Jaco Coetzee is ná ŉ spanwaarskuwing met ŉ geelkaart gestraf. Dié soort minagting vir die reëls en gevaarlike spel dui daarop dat daar iewers ŉ skroef los is in die Stormerskamp. Dit het hulle moontlik die wedstryd gekos nadat hulle in die eerste helfte die beste span was en rustyd met 17-7 voorgeloop het. Is daar langs en op die veld dan nie leierskap om dié soort dinge aan te spreek en te help beperk nie? Terug by die rugby: Die Stormers was beter in die skrums, hulle het met meer aggressie in die los ingeklim en teen die einde met dryfwerk oor ŉ losbal byna die oorwinning beklink, maar het agterlangs nie oortuig nie. Die Lions se bekende hardloopwerk is deur onsekere hanteerwerk en swak opsies in die wiele gery, en hulle dissipline met tien strafskop-oortredings voor rustyd het hulle van heelwat momentum weerhou. Die Stormers het tot dusver net vyf van hulle 14 wedstryde gewen, maar die bonuspunt wat hulle verdien het, plaas hulle een punt bo die Bulls op die punteleer. Die Kapenaars het egter ŉ wedstryd meer gespeel en moet nog in Argentinië teen die Jaguares uitdraf. Puntemakers ‒ Stormers (17) 23: Drieë: Dewaldt Duvenage, Raymond Rhule. Doelskoppe: Jean-Luc du Plessis (2). Strafdoele: Du Plessis (3). Lions (7) 26: Drieë: Nic Groom, Corné Fourie (2), Madosh Tambwe. Doelskoppe: Elton Jantjies (3).